विलायत पोर्टलः इराक़ के स्वयंसेवी बल के प्रकव्ता ने ज़ोर देकर कहा है कि स्वयंसेवी बल, अमेरीकियों से पहले आईएस के सरग़ना अबूबक्र अलबग़दादी को पकड़ेगे। अहमद अल असदी ने मंगलवार को इर्ना से बात करते हुए कहा कि प्राप्त सूचनाओं के आधार पर आईएस का मुखिया और स्वयंभू ख़लीफ़ा अबूबक्र अलबग़दादी सीरिया से लगी इराक़ी सीमा के निकट अलबेआज और क़ीरवान क्षेत्रों में छिपा हुआ है। श्री अलअसदी ने इस बात की ओर इशारा करते हुए कि अलबग़दादी को पकड़ने के लिए अमेरीकियों और इराक़ियों में प्रतिस्पर्धा तेज़ हो गई है, कहा कि इराक़ी सेना और स्वयंसेवी बल वर्तमान समय में अबूबक्र अलबग़दादी को पकड़ने के लिए सूचनाएं एकत्रित कर रहे हैं। उन्होंने कहा कि स्वयं सेवी इस संबंध में एक दूसरे से सहयोग कर रहे हैं। इराक़ी स्वयंसेवी बल के प्रवक्ता ने कहा कि अमेरीकी, आईएस के सरग़ना अबूबक्र अलबग़दादी को मारने की कोशिश ही नहीं कर रहे हैं क्योंकि साम्राज्यवादी शक्तियों की ओर से बग़दादी को दी गई ज़िम्मेदारियां अभी पूरी नहीं हुई हैं। इराक़ी स्वयंसेवी बल के प्रवक्ता ने इसी प्रकार पश्चिमी मूसिल में स्वयंसेवी बलों के अभियान के छठें चरण के आरंभ होने के बारे में कहा कि तैयारियां, पूरी कर ली गई हैं और शीघ्र ही यह अभियान आरंभ कर दिया जाएगा। ज्ञात रहे कि मूसिल की स्वतंत्रता का अभियान 17 अक्तूबर 2016 से इराक़ के प्रधानमंत्री हैदर अलएबादी के आदेश पर आरंभ हुआ जिसमें इराक़ की संयुक्त सेनाएं भाग ले रही हैं जबकि पश्चिमी मूसिल के मोर्चे को स्वयंसेवी बलों के हवाले कर दिया गया है जिसे आतंकियो के विरुद्ध सबसे कठिन मोर्चा माना जाता है।